CELEX: 22008D0951
Language: el
Date: 2008-11-18 00:00:00
Title: 2008/951/ΕΚ: Απόφαση αριθ. 2/2008 του Συμβουλίου Υπουργών ΑΚΕ-ΕΚ, της 18ης Νοεμβρίου 2008 , για τη χορήγηση πόρων στη Σομαλία από το 10ο Ευρωπαϊκό Ταμείο Ανάπτυξης

17.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 338/53
            
         
      ΑΠΌΦΑΣΗ αριθ. 2/2008 ΤΟΥ ΣΥΜΒΟΥΛΊΟΥ ΥΠΟΥΡΓΏΝ ΑΚΕ-ΕΚ
   της 18ης Νοεμβρίου 2008
   για τη χορήγηση πόρων στη Σομαλία από το 10ο Ευρωπαϊκό Ταμείο Ανάπτυξης
   (2008/951/ΕΚ)
   ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,
   Έχοντας υπόψη τη συμφωνία εταιρικής σχέσης ΑΚΕ-ΕΚ που υπεγράφη στην Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005 (1), και ιδίως το άρθρο 93 παράγραφος 6,
   Εκτιμώντας τα ακόλουθα:
   
               (1)
            
            
               Με την απόφαση αριθ. 3/2001 του συμβουλίου υπουργών ΑΚΕ-ΕΚ (2), διατέθηκε ποσό 149 εκατ. ευρώ στο πλαίσιο της οικονομικής συνεργασίας για την ανάπτυξη με τη Σομαλία, για την περίοδο έως το τέλος του 2007 από το 8ο και το 9ο Ευρωπαϊκό Ταμείο Ανάπτυξης (ΕΤΑ) κατ’ εφαρμογή του άρθρου 93 παράγραφος 6 της συμφωνίας εταιρικής σχέσης ΑΚΕ-ΕΚ. Η διάταξη αυτή παρέχει τη δυνατότητα στο συμβούλιο υπουργών ΑΚΕ-ΕΚ να χορηγήσει ειδική στήριξη στα κράτη ΑΚΕ που ήταν μέρη προηγούμενων συμβάσεων ΑΚΕ-ΕΚ και τα οποία, ελλείψει κανονικά συσταθέντων κρατικών θεσμικών οργάνων, δεν ήταν σε θέση να υπογράψουν ή να επικυρώσουν τη συγκεκριμένη συμφωνία.
            
         
               (2)
            
            
               Με την απόφαση αριθ. 3/2007 του συμβουλίου υπουργών ΑΚΕ-ΕΚ (3), της 25ης Μαΐου 2007, για την τροποποίηση της απόφασης αριθ. 3/2001, αυτή η χορήγηση πόρων στη Σομαλία αυξήθηκε κατά 36 144 798 ευρώ από το 9ο ΕΤΑ.
            
         
               (3)
            
            
               Η αναθεωρημένη συμφωνία εταιρικής σχέσης ΑΚΕ-ΕΚ, συμπεριλαμβανομένου του πολυετούς χρηματοδοτικού πλαισίου για την περίοδο 2008-2013 που περιλαμβάνεται στο παράρτημα Ιβ της συμφωνίας (4), τέθηκε σε ισχύ την 1η Ιουλίου 2008. Το άρθρο 93 παράγραφος 6 συνεχίζει να εφαρμόζεται στη Σομαλία.
            
         
               (4)
            
            
               Για να εξασφαλισθεί η συνέχιση της στήριξης του λαού της Σομαλίας, κρίνεται ενδεδειγμένο να διατεθούν πόροι προς το σκοπό αυτό από το 10ο ΕΤΑ, το οποίο θα καλύψει την περίοδο 2008-2013.
            
         
               (5)
            
            
               Η Σομαλία θα πρέπει να επωφεληθεί από τη χορήγηση πόρων από το 10ο ΕΤΑ, συγκρίσιμων με εκείνους που λαμβάνουν οι χώρες της ομάδας ΑΚΕ που έχουν επικυρώσει τη συμφωνία εταιρικής σχέσης ΑΚΕ-ΕΚ. Εάν η Σομαλία είχε συμπεριληφθεί στο υπόδειγμα χορήγησης βοήθειας του 10ου ΕΤΑ, το οποίο βασίζεται στις ανάγκες και στα κριτήρια επιδόσεων που ορίζονται στο άρθρο 3 του παραρτήματος IV της συμφωνίας εταιρικής σχέσης ΑΚΕ-ΕΚ, το απορρέον κονδύλιο θα έπρεπε να ανέρχεται σε 212 εκατ. ευρώ ώστε να καλύψει τη μακροοικονομική στήριξη, τομεακές πολιτικές, προγράμματα και σχέδια υπέρ των τομέων συγκέντρωσης ή μη της κοινοτικής βοήθειας, και 3,8 εκατ. ευρώ για να καλύψει απρόβλεπτες ανάγκες, όπως ορίζεται στο ίδιο άρθρο. Θα πρέπει, ως εκ τούτου, να προβλεφθούν αντίστοιχα ποσά για την ειδική στήριξη.
            
         
               (6)
            
            
               Το συμβούλιο υπουργών ΑΚΕ-ΕΚ, της 25ης Μαΐου 2007, συμφώνησε να αναθέσει στην επιτροπή των πρέσβεων ΑΚΕ-ΕΚ την εντολή να ολοκληρώσει την επανεξέταση της ειδικής στήριξης στη Σομαλία σύμφωνα με το 10ο ΕΤΑ,
            
         ΑΠΟΦΑΣΙΖΕΙ:
   Άρθρο 1
   1.   Ποσό 215,8 εκατ. ευρώ λαμβάνεται από το απόθεμα του Δέκατου Ευρωπαϊκού Ταμείου Ανάπτυξης που προβλέπεται για την εθνική και περιφερειακή συνεργασία προκειμένου να χορηγηθεί ειδική στήριξη στη Σομαλία σύμφωνα με το άρθρο 93 παράγραφος 6 της συμφωνίας εταιρικής σχέσης ΑΚΕ-ΕΚ. Από το συγκεκριμένο ποσό:
   
               α)
            
            
               212 εκατ. ευρώ χρησιμοποιούνται για τη δημιουργία θεσμών και δραστηριοτήτων οικονομικής και κοινωνικής ανάπτυξης, λαμβάνοντας ιδίως υπόψη τις ανάγκες των πλέον ευάλωτων στρωμάτων του πληθυσμού. Η συγκεκριμένη χορήγηση πόρων προγραμματίζεται σύμφωνα με ειδική στρατηγική βοήθειας·
            
         
               β)
            
            
               3,8 εκατ. ευρώ χρησιμοποιούνται για να καλυφθούν απρόβλεπτες ανάγκες, όπως η παροχή έκτακτης βοήθειας όταν η στήριξη αυτού του είδους δεν μπορεί να χρηματοδοτηθεί από τον προϋπολογισμό της ΕΕ.
            
         2.   Η Επιτροπή αναλαμβάνει τα καθήκοντα του εθνικού διατάκτη για τον προγραμματισμό και την εφαρμογή της εν λόγω διάθεσης πόρων σύμφωνα με το άρθρο 4 παράγραφος 5 του παραρτήματος IV της συμφωνίας εταιρικής σχέσης ΑΚΕ-ΕΚ.
   Άρθρο 2
   Η Ευρωπαϊκή Επιτροπή καλείται να λάβει τα απαραίτητα μέτρα για την εφαρμογή της παρούσας απόφασης.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 18 Νοεμβρίου 2008.
      
         
            Ο Πρόεδρος
         
         
            της Επιτροπής των Πρέσβεων ΑΚΕ-ΕΚ κατ’ εξουσιοδότηση για το Συμβούλιο Υπουργών ΑΚΕ-ΕΚ
         
         P. SELLAL
         
      
   
   
      (1)  ΕΕ L 209 της 11.8.2005, σ. 27.
   
      (2)  ΕΕ L 56 της 27.2.2002, σ. 23.
   
      (3)  ΕΕ L 175 της 5.7.2007, σ. 36.
   
      (4)  ΕΕ L 247 της 9.9.2006, σ. 22.